**Drahí spolupracovník, spolupracovníčka!**

Stretávame sa na prahu nového formačného roka. Vychádzajúc z potreby viac a hlbšie sa zakoreniť v Kristovi ,cez saleziánsku charizmu, vraciame sa ku koreňom, k našej“ identifikačnej karte“ k PAŽ saleziána spolupracovníka. Počas tohto formačného roka ponúkame PAŽ a ich Oficiálny komentár.

Zámerom nového Projektu apoštolského života je v základných črtách zachytiť identitu saleziána spolupracovníka. Nepredstavuje iba spôsob existencie, života, konania a vzťahov s inými, ale je *laickým* spôsobom poňatia povolania, to znamená vlastného *osobného životného projektu* v saleziánskom štýle.

**Kľúčovým slovom na pochopenie nového PAŽ je slovo *povolanie*.** Saleziáni spolupracovníci nie sú obyčajnými „spolupracujúcimi“, „dobrodincami“, ale laikmi, ktorí cítia výzvu „žiť vo vedomí svojho povolania a konkrétneho poslania, prispievať k záchrane mládeže, zapájať sa do poslania dona Bosca k mládeži a ľudovým vrstvám“ (PAŽ čl. 2).

Povolanie je pozvanie a milosť. Je mimo našich možností vyvolať ho a spôsobiť jeho vznik. Je to iniciatíva Boha. Je to konštantný prvok v biblických povolaniach a Ježiš to opakuje: „Nie vy ste si vyvolili mňa, ale ja som si vyvolil vás“ (*Jn* 15, 16). Je teda potrebné prijať ho a ďakovať zaň, modliť sa a pracovať.

**Okrem toho, ak chceme pozerať do budúcnosti Združenia, musíme mať pohľad i srdce pozorné voči mladým. Mladí nie sú iba našimi privilegovanými adresátmi. Sú protagonistami novej jari a novej tváre saleziána spolupracovníka.**

Povolanie je cestou, úzko spojenou s vyzrievaním vo viere, v dialógu s Bohom, ktorý trvá celý život. Zásadnou podmienkou vzniku povolania je viesť kresťanský život v každom ohľade: v pravde, apoštolátom, mravnosťou, modlitbou. Silné osobné prijatie viery a život vnútorne spojený s Kristom sú nevyhnutné na vyzrievanie povolaní podľa Pánovho slova. Je potrebné, aby si to uvedomovali všetci saleziáni spolupracovníci.

Každá komunita a každé stredisko predstavujú dona Bosca v prostredí, kde žijú a pôsobia, a sú poverené šíriť charizmu a poslanie saleziánskej rodiny. Je nevyhnutný odkaz na prostredie spoločenstva a Združenia. Nikto nemá povolanie na samotu a izoláciu. Preto sa všetkým saleziánskym dielam odporúča zriadiť výchovnú komunitu ako zorganizované zoskupenie plné posvätných i bežných služieb zameraných na poslanie. Saleziánske diela sa pre všetky skupiny majú stať priestorom skúsenosti charizmy a saleziánskeho poslania. Riadime sa kritériom: „Poď a uvidíš“, aby mladí mohli prijať Božie volanie a zodpovedne naň odpovedať.

**V mnohých prípadoch je potrebné výslovné pozvanie**. Prostredie bežnej spoločnosti už nechápe život ako povolanie a poslanie. Spoločenská dôležitosť a význam povolania a poslania sú dnes slabé. Príslušné vzory, aby si ľudia vedeli predstaviť, aký bude ich život vo vzdialenej budúcnosti, sú rozpačité, ak nie priam deprimujúce. Niekde je Cirkev – ako inštitúcia – predstavovaná ako dedička minulosti intelektuálneho a mravného zotročenia. Mladý človek môže mať túžbu angažovať sa, ale zameriava sa na hnutia a na otázky, ktoré sú dnes populárnejšie: mier, ekológia, chudobní. No práve fascinovanie Kristom a láska k donovi Boscovi budú stále určovať iné nasmerovanie. **Učeníci sa cítili Ježišom očarení. Ale nato, aby pochopili, že ho môžu začať nasledovať, museli počuť výzvu: „Nasleduj ma!“** Tu sa asi vynára to, čo treba v našom Združení posilniť: schopnosť ponúkať, nadchýnať, ukazovať kroky a podmienky, pozývať mladých, aby šírili „energiu lásky“ a stávali sa tak spolupracovníkmi Boha i dona Bosca. Preto potrebujeme spolupracovníkov a formátorov, ktorí poznajú dona Bosca i jeho charizmu, ktorí sú nielen chápaví, ale aj vedia predkladať ponuky a sú odborníkmi v duchovnom živote. Projekt apoštolského života jasne ukazuje privilegovanú oblasť nášho apoštolského angažovania sa: mladých. V tejto oblasti vyvíjame činnosť veľmi vhodnú na ponuku povolania: vychovávame. Chodíme do prostredí, ktoré môžu ponúkať zaujímavé podnety: výchovné komunity. Musíme rozšíriť ponuky zapojenia do Projektu apoštolského života aj mimo saleziánskych diel.

Posvätný autor tvrdí: „Tvoje slovo je svetlo pre moje nohy a pochodeň na mojich chodníkoch“ (*Ž* 119, 105). Božie slovo je svetlo schopné osvecovať kroky človeka kráčajúceho po životných chodníkoch. Cestu robí bezpečnou, pretože je kompasom schopným orientovať v hmle mnohých hlasov a mnohých návnad, ktoré mätú, dezorientujú, vzďaľujú srdce človeka od správnej cesty.

Saleziáni spolupracovníci tým, že sa riadia Projektom apoštolského života, spoločne kráčajú po evanjeliovej ceste a „zodpovedne sa usilujú kráčať po tejto ceste, ktorá vedie k svätosti“ (PAŽ 41).